钦定古今图书集成/历象汇编/庶征典/第093卷 > 《定公元年》
## 钦定古今图书集成/历象汇编/庶征典/第093卷 > 《定公元年》

雩，月，雩之正也；“秋大雩”，非正也；“冬大雩”，非正也；秋大
雩。雩之为非正，何也？毛泽未尽，人力未竭，未可以雩
也；雩，月，雩之正也。月之为雩之正，何也？其时穷、人力
尽，然后雩，雩之正也。何谓其时穷、人力尽？是月不雨，
则无及矣；是年不艾，则无食矣，是谓其时穷、人力尽
也。雩之必待其时穷、人力尽，何也？雩者，为旱求者也，
求者，请也。古之人重请。何重乎请？人之所以为人者，
让也。请道去让也，则是舍其所以为人也。是以重之。
焉请哉？请乎应上公。古之神人有应上公者，通乎阴
阳，君亲帅诸大夫道之而以请焉。夫请者，非可诒托
而往也，必亲之者也。是以重之。